আমাদের দেশে একশ্রেণীর বুদ্ধিবাজ আছেন যারা আওয়ামী লীগের দোষ-ত্রুটি ধরার জন্য সারাক্ষণ দূরবীন হাতে ঘুরে বেড়ান। তারা আওয়ামী লীগকে যথেষ্ট গণতান্ত্রিক বলে মনে করেন না। তাদের বিবেচনায় বিএনপি হল গণতন্ত্রের চ্যাম্পিয়ন। জামায়াতের সঙ্গে বিএনপির মাখামাখিও তাদের কাছে দোষের বলে মনে হয় না। জঙ্গিবাদী জামায়াতের ঘাতকচরিত্র আড়াল করা বা লঘু করে দেখা তাদের মজ্জাগত অভ্যাস। জামায়াতের ক্ষমতায় আসা ঠেকানোর জন্য যদি সাময়িকভাবে আপাতদৃষ্টিতে গণতন্ত্রবিরোধী কোনও পদক্ষেপও নিতে হয় তাহলে সেটাও সাময়িকভাবে সমর্থন করাই গণতন্ত্র বিকশিত করার পথ। বিএনপি-জামায়াতের রাজনীতি বিপজ্জনক এবং বিকৃত। জামায়াতকে বাদ দিয়ে এবং সহিংসতা পরিহার করে বিএনপি যদি শান্তিপূর্ণ উপায়ে রাজনীতির পথে হাঁটতে পারে তাহলে তারা নিশ্চয়ই রাজনীতি করার স্পেস পাবে। পৌর নির্বাচনে অংশ নিয়ে এবং শেষ পর্যন্ত লড়াইয়ে থেকে বিএনপি নিজেদের বদলানোর সাক্ষ্য রেখেছে বলেই ৫ জানুয়ারি সমাবেশ করতে পেরেছে। এখন ‘এই সরকারের দ্রুত পতন হবে’ এই অবাস্তব খোয়াব দেখা বন্ধ করে পরবর্তী নির্বাচনে অংশ নেয়ার প্রস্তুতি নিলেই সাইনবোর্ড সর্বস্ব দলে পরিণত হওয়ার বিপদ থেকে রক্ষা পাবে বিএনপি। ৫ জানুয়ারির সমাবেশে আলোচনা করে সমাধান বের করার যে কথা বেগম জিয়া বলেছেন, তা অনেকের মনেই আশা জাগিয়ে তুলছে। স্বস্তিবোধ করছেন এই ভেবে যে, বেগম জিয়ার মনেও হয়তো যুক্তিবোধ জেগে উঠছে!